ZIGA จับมือ “แพล้นโทโลยี” สร้างโรงเรือนปลูก “กัญชง” ราว 5,000 ไร่
ZIGA จับมือ “แพล้นโทโลยี” สร้างโรงเรือนปลูก “กัญชง” ราว 5,000 ไร่
19 มี.ค. 2564

นายศุภกิจ งามจิตรเจริญ ประธานกรรมการบริหาร ZIGA เปิดเผยว่า บริษัทฯ ได้ทำบันทึกข้อตกลงความร่วมมือ (MOU) กับ บริษัท แพล้นโทโลยี จำกัด ซึ่งเป็นบริษัท 1 ใน 7 อันดับแรกของไทยที่ได้รับในอนุญาตจากองค์การอาหารและยา (อย.) นำเข้าเมล็ดกัญชง และมี supply chain ที่เป็นพันธมิตรครบวงจร ตั้งแต่ระดับผู้ผลิตนำออกสู่ตลาดอุตสาหกรรมรายใหญ่
รวมทั้งยังเป็นบริษัทที่ทำหน้าที่ส่งเสริมให้ความรู้ในการปลูกพืชกัญชงในระดับอุตสาหกรรม และมีเครือข่ายเพาะปลูกจำนวนมาก  ซึ่งความร่วมมือในครั้งนี้ บริษัทฯ จะทำหน้าที่พัฒนา และก่อสร้างโรงเรือนในลักษณะ Smart Farm โดยมีระบบ AI เข้ามาช่วยควบคุมให้กับกลุ่มเครือข่ายเพาะปลูกของบริษัท แพล้นโทโลยี โดยในเบื้องต้นคาดว่าจะมีความต้องการใช้โรงเรือนไม่ต่ำกว่า 4,000 – 5,000 ไร่
“บริษัทฯ หวังว่า ความร่วมมือจะช่วยสนับสนุนให้ธุรกิจพัฒนา และก่อสร้างโรงเรือน ซึ่งเป็นธุรกิจใหม่เติบโตได้ต่อเนื่อง และคาดว่าจะมีโครงการความร่วมมือกับกลุ่มผู้ประกอบการอื่นๆต่อไป ดังนั้นจึงทำให้มั่นใจว่าจะช่วยสร้างรายได้เพิ่ม และสนับสนุนการเติบโตในอนาคตได้เป็นอย่างดี”
นายศุกภิจ กล่าวต่อว่า การก่อสร้างโรงเรือนแบบ Smart Farm  เป็นการก่อสร้างที่ใช้ระยะเวลาไม่นาน เพื่อให้ทันต่อความต้องการ โดยใช้ความเชี่ยวชาญของ ZIGA รวมถึงวัตถุดิบหลักอย่างเหล็กกัลวาไนซ์ของทาง ZIGA  ซึ่งถือเป็นเหล็กที่เหมาะกับการสร้างเป็นโรงเรือนให้กับพืชเศรษฐกิจชนิดนี้  สามารถสร้างโรงเรือนได้อย่างรวดเร็วและมีความคุ้มค่าในระยะยาว
ด้าน นายชาติประชา สอนกลิ่น กรรมการผู้จัดการ บริษัท แพล้นโทโลยี จำกัด กล่าวถึงความร่วมมือร่วมกับ  บมจ.ซิก้า อินโนเวชั่น เกิดขึ้น เนื่องจาก  ZIGA เป็นผู้ผลิตโรงเรือนจากเหล็กกัลวาไนซ์ผนวกกับเทคโนโลยี ระบบการปลูกที่ใช้ AI เพื่อควบคุมปัจจัยสิ่งแวดล้อม ทำให้ได้ผลผลิตสูง มีคุณภาพป้อนสู่อุตสาหกรรม
สำหรับการลงนามบันทึกความเข้าใจความร่วมมือของบริษัทแพล้นโทโลยี จะมีการทำบันทึกข้อตกลงกับกลุ่มบริษัทผู้ผลิต(สกัด)กัญชง อาทิเช่น  บริษัท ดีโอดี ไบโอเทค จำกัด (มหาชน) หรือ DOD  ซึ่งเป็นหนึ่งในบริษัทที่จะวิจัยและพัฒนาผลิตภัณฑ์สำเร็จ เพื่อนำไปสู่ภาคการแปรรูปเป็นผลิตภัณฑ์ต่าง ๆ ที่มีคุณภาพ เข้าถึงประชาชนได้ง่ายขึ้นในลำดับต่อไป